Name bekend van skolier, motoris wat in gru-botsing sterfNico Grobler. Foto: Via Universitas Primêr op Facebook. Die name is bekend gemaak van die skoolseun en ŉ volwasse man wat Dinsdagmiddag in ŉ gru-botsing naby Jacobsdal in die Vrystaat gesterf het. Konst. Peter Kareli, provinsiale polisiewoordvoerder, het Woensdag aan Maroela Media gesê die oorledenes is uitgeken as Nico Grobler (16), ŉ leerling aan Hoërskool Landboudal in Jacobsdal, en Thabo Mokhele (45), ŉ motoris. Nico was in een van twee 22-sitplek skoolbusse van Landboudal wat van die dorp onder weg was na Kimberley waar hulle aan ŉ weeklikse toutrekkompetisie sou deelneem. Mokhele was die bestuurder van ŉ BMW wat in die noodlottige botsing betrokke was. Maroela Media het Dinsdag berig die botsing tussen ŉ skoolbus, ŉ motor [Mokhele se BMW] en ŉ sportnutsvoertuig het omstreeks 13:30 op die R705 sowat 10 km buite Jacobsdal plaasgevind. Foto: ER24 Volgens ŉ betroubare bron wou die BMW na bewering die nutsvoertuig en nog ŉ motor verbysteek, maar het beheer verloor en die skoolbus regs voor getref. Kareli kon dit egter nie bevestig nie en het gesê dit vorm deel van die polisie se ondersoek na ŉ saak van strafbare manslag. “Die hof sal die bewyse nagaan en bepaal wie die skuldige party is,” het hy gesê. Die impak het veroorsaak dat die bus gelig en gerol het. Die BMW het in twee geskeur. Nico en Mokhele is op die toneel dood. Die bestuurder van die nutsvoertuig en talle ander leerlinge het matige beserings opgedoen en is deur paramedici van ER24 na ŉ hospitaal geneem. Henco Gericke, Landboudal se skoolhoof, het Woensdag aan Maroela Media gesê die beseerde leerlinge is vir geringe beserings behandel, maar het niemand hospitalisering nodig gehad nie. “Dit is vir die skool ŉ groot skok om vir Nico te verloor. Nico sal onthou word as ŉ leerling wat voluit geleef het op Landboudal. Hy was kaptein van die skietspan en een van die beste toutrekkers in die skool. Nico was baie geliefd onder sy maats en sal gemis word by die skool en koshuis. Hy was een van ons groot gesin. Mag daar vrede in almal se harte wees,” het Gericke gesê. Die skool het beraders gereël wat die leerlinge bystaan. Die skool hou Vrydag om 13:00 ŉ gedenkdiens vir Nico in die skoolsaal. Gericke het namens die skool, personeel en leerders van Landboudal sy innige meegevoel betuig teenoor Nico se ouers, André en Rhoda, en sy jonger broer, Ruan. “Ons vertrou dat sy gesin, familie en vriende in dié moeilike tyd vertroosting sal vind by ons hemelse Vader,” het Gericke gesê.